《类试院考校九月十日塔之八级中现宝光杨齐伯》
宋代·郭印

峥嵘大千界，等是菩提乡。
昆虫暨草木，各放无边光。
而况佛之觉，灵明亘十方。
化身三昧火，骨节金弥刚。
累累灿五色，珠玑斗斛量。
宝传百世后，伽蓝深秘藏。
锦官岌浮图，直上干穹苍。
中有坚固子，示现尤非常。
朝来八级内，明灯忽煌煌。
胥隶走惊诧，观者即堵墙。
初疑伏萤过，显没何微茫。
继如两星出，左右争飞扬。
是时霁雾敛，若木升太阳。
傥非照耀成，不知果何祥。
西南一都会，广开选士场。
定应得奇子，归美报君王。

作者简介：宋成都双流人，字信可，晚号亦乐居士。郭绛子。徽宗政和进士。累任铜梁、仁寿等县令。高宗绍兴十八年，以任永康军通判时牒试避亲、举人不当降一官。终部刺史。与秦桧有庠序旧，绝不与通，家居十八年。性嗜水竹。工诗，与蒲大受、冯时行、何耕道为诗友。有《云溪集》。